**Informatīvais ziņojums**

**“Par Saprašanās memorandu starp Latvijas Republikas Zemkopības ministriju un Eiropas Reģionālo dzīvnieku ģenētisko resursu koordinācijas centru par Eiropas Dzīvnieku ģenētisko resursu gēnu banku tīkla (*EUGENA*) izveidošanu”**

Ar šo informatīvo ziņojumu Ministru kabinets tiek informēts par nepieciešamību parakstīt saprašanās memorandu starp Latvijas Republikas Zemkopības ministriju un Eiropas Reģionālo dzīvnieku ģenētisko resursu koordinācijas centru par Eiropas Dzīvnieku ģenētisko resursu gēnu banku tīkla (*EUGENA*) izveidošanu (turpmāk – saprašanās memorands), lai Latvijas lauksaimniecības dzīvnieku gēnu banku iekļaut Eiropas Dzīvnieku ģenētisko resursu gēnu banku tīklā (turpmāk – *EUGENA*).

**1. Situācijas apraksts**

Bioloģiskās daudzveidības saglabāšanai un ilglaicīgai izmantošanai ir liela starptautiska nozīme. 1995. gadā Latvija ir pievienojusies 1992. gada 5. jūnija Riodežaneiro konvencijai ”Konvencija par bioloģisko daudzveidību”. Ievērojot šo konvenciju, katrai valstij ir pienākums iesaistīties ģenētisko resursu saglabāšanā, tostarp sadarboties un apmainīties ar informāciju, kas saistīta ar ģenētiskajiem resursiem, lai saglabātu dzīvnieku šķirņu daudzveidību un pēc nepieciešamības izmantotu vietējo šķirņu bioloģisko materiālu dzīvnieku audzēšanas efektivitātes uzlabošanai, šķirņu saglabāšanai, kā arī izzudušo šķirņu atjaunošanai. Lauksaimniecības dzīvnieku ģenētiskie resursi ir nozīmīgi gan lauksaimniecības bioloģiskās daudzveidības nodrošināšanai, gan kā lopkopības bāze, kas dod iespēju pielāgot dzīvnieku šķirnes mainīgajai ražošanas sistēmai, tirgiem un vidēm, īpaši ņemot vērā klimata pārmaiņas.

Latvijā ar lauksaimniecības dzīvnieku vietējo šķirņu saglabāšanu nodarbojas šķirnes lauksaimniecības dzīvnieku audzētāju organizācijas saskaņā ar to izstrādātajām dzīvnieku audzēšanas programmām, kuru mērķis ir saglabāt šīs vietējās šķirnes. Patlaban ir izstrādātas un tiek īstenotas astoņas vietējo šķirņu saglabāšanas programmas. Valsts sniedz atbalstu, kompensējot neiegūtos ieņēmumus par vietējo šķirņu dzīvnieku audzēšanu. Eiropā lauksaimniecības dzīvnieku ģenētisko resursu saglabāšanu koordinē Eiropas Reģionālais dzīvnieku ģenētisko resursu koordinācijas centrs (turpmāk – *ERFP*), kurā darbojas lauksaimniecības dzīvnieku ģenētisko resursu koordinatori no visām Eiropas valstīm, tostarp no Latvijas. *ERFP* ir izveidojis Eiropas Dzīvnieku ģenētisko resursu gēnu banku tīklu, lai vecinātu resursu *ex situ* (dzīvu organismu paraugu turēšana ārpus to dabiskās dzīves vides, piemēram, zoodārzos, gēnu bankās u.c.) saglabāšanu un ilgtspējīgu izmantošanu. *EUGENA* tīklā par gēnu banku tiek uzskatīta jebkura veida krātuve, ko valsts ir atzinusi dzīvnieku ģenētisko resursu *ex situ* saglabāšanai. Latvijā par Latvijas lauksaimniecības dzīvnieku un vietējo šķirņu mājas (istabas) dzīvnieku (turpmāk – dzīvnieki) gēnu bankas turētāju ir atzīta Latvijas Lauksaimniecības universitāte (turpmāk – LLU), kas nodrošina Ministru kabineta 2019. gada 2. jūlija noteikumos Nr. 295 “Lauksaimniecības dzīvnieku un vietējo šķirņu mājas (istabas) dzīvnieku gēnu bankas uzturēšanas kārtība” noteikto prasību izpildi. LLU Biotehnoloģiju zinātniskās laboratorijas Molekulārās bioloģijas un mikrobioloģijas nodaļā laikposmā no 2008. gada līdz 2019. gada 31. decembrim ir ievākti, tiek uzglabāti un pētīti 1509 vietējo apdraudēto lauksaimniecības dzīvnieku šķirņu bioloģiskā materiāla paraugi, un tie veido Latvijas vietējo apdraudēto lauksaimniecības dzīvnieku šķirņu jeb ģenētisko resursu gēnu banku. Gēnu banka var darboties kā atsevišķa vienība vai kā sadarbības tīkls. Latvijai kā *ERFP* dalībniecei ir iespēja brīvi pievienoties *EUGENA*, parakstot saprašanās memorandu.

**2. Saprašanās memorands**

Saprašanās memorandā ir atsauce uz Riodežaneiro konvencijā, Nagojas protokolā un ANO Pārtikas un lauksaimniecības organizācijas Pārtikas un lauksaimniecības ģenētisko resursu komisijas Pasaules rīcības plānā izvirzītajiem mērķiem attiecībā uz lauksaimniecībā un pārtikā izmantojamo dzīvnieku ģenētiskajiem resursiem. Lai nodrošinātu šo mērķu sasniegšanu, saprašanās memorands nosaka juridiski nesaistošu ietvaru *ERFP* dalībvalstu gēnu banku kopīgai sadarbībai, kas paredz:

* atbalsta sniegšanu gēnu bankām, lai tās pildītu savus individuālos uzdevumus un mērķus;
* gēnu banku kvalitātes uzlabošanas veicināšanu un ģenētiskās dažādības saglabāšanas un ilgtspējīgas izmantošanas efektivitātes uzlabošanu;
* *ex situ* kolekcijās uzglabāto dzīvnieku ģenētisko resursu uzraudzības un novērtēšanas uzlabošanu, daloties ar informāciju par gēnu banku kolekcijām, kā arī tās pieejas nosacījumu harmonizēšanu ilgtspējīgai izmantošanai;
* Eiropas pētniecības infrastruktūras elementu radīšanu dzīvnieku ģenētisko resursu saglabāšanai un ilgtspējīgai izmantošanai.

Saprašanās memorands ietver Latvijas un *ERFP* dalībvalstu politisko apņemšanos izveidot koordinētu pieeju informācijas apmaiņai. Saprašanās memorands neparedz konkrētus īstenošanas mehānismus vai starptautiski juridiski saistošus pienākumus, neaizstāj vai nemaina esošās juridiskās saistības attiecībā uz tām pusēm, kas parakstīs saprašanās memorandu, vai trešajām personām. Saprašanās memorands nepiešķir jaunas pilnvaras un neparedz nekādas finansiālas saistības, un visas saistības tiek izpildītas no esošajiem resursiem. Galvenie ieguvumi Latvijai no *EUGENA* būs uzlabota sadarbība ar citām Eiropas valstīm lauksaimniecības dzīvnieku ģenētisko resursu saglabāšanas jomā, kā arī uzlabota zināšanu un informācijas apmaiņa. Tas Latvijas zinātniekiem veicinās pieejamību dzīvnieku ģenētiskajiem resursiem citu valstu gēnu bankās un nākotnē atstās pozitīvu ietekmi, strādājot pie jaunu šķirņu selekcijas. Pievienošanās *EUGENA* sistēmai dos papildu iespēju popularizēt Latvijas lauksaimniecības dzīvnieku ģenētiskos resursus.

Saprašanās memorandā ietverto mērķu īstenošanai nacionālā līmenī paredzēts noslēgt līgumu starp Zemkopības ministriju un LLU. Ar to LLU tiks akceptēta kā *EUGENA* iesaistītā gēnu banka. Līguma paraugs ir pievienots saprašanās memorandam.

Līdz šim saprašanās memorandu ar *ERFP* ir parakstījušas vai tam pievienojušās 10 Eiropas valstis – Austrija, Melnkalne, Nīderlande, Polija, Spānija ar vienu gēnu banku katrā valstī, Serbija ar trīs gēnu bankām, kā arī Albānija, Itālija, Rumānija un Slovēnija. Pavisam *EUGENA* iekļautas astoņas gēnu bankas ar 865 324 liellopu, aitu, kazu un cūku biomateriāla paraugiem. Ar detalizētāku informāciju par *EUGENA* var iepazīties tīmekļvietnē <https://www.eugena-erfp.net/en/>

**3. Turpmākais process**

Valsts sekretāru 2020. gada 6. augusta sanāksmē Zemkopības ministrija izsludināja Ministru kabineta noteikumu projektu ”Par Saprašanās memorandu par Eiropas Dzīvnieku ģenētisko resursu gēnu banku tīkla (*EUGENA*) izveidošanu” (VSS-662) (turpmāk – projekts). Projekta saskaņošanas laikā tika secināts, ka konkrētais saprašanās memorands skar šauru personu loku un ir vienas ministrijas kompetencē, tāpēc tā parakstīšanai nav nepieciešams Ministru kabineta pilnvarojums un zemkopības ministrs ir tiesīgs to parakstīt, pamatojoties uz Zemkopības ministrijas nolikumu. Pēc Zemkopības ministrijas iniciatīvas par šo jautājumu ir sagatavots un iesniegts Ministru kabinetā informatīvais ziņojums “Par Saprašanās memorandu starp Latvijas Republikas Zemkopības ministriju un Eiropas Reģionālo dzīvnieku ģenētisko resursu koordinācijas centru par Eiropas Dzīvnieku ģenētisko resursu gēnu banku tīkla (*EUGENA*) izveidošanu”.

Saprašanās memorands tiks parakstīts divos eksemplāros latviešu un angļu valodā, un stāsies spēkā, kad to parakstīs *ERFP* sekretariāta vadītājs un zemkopības ministrs kā atbildīgais ministrs par lauksaimniecības nozari Latvijā.

Ievērojot minēto, Zemkopības ministrija ierosina konceptuāli atbalstīt, ka Latvijas Republikas Zemkopības ministrija paraksta saprašanās memorandu par Eiropas Dzīvnieku ģenētisko resursu gēnu banku tīkla (*EUGENA*) izveidošanu ar Eiropas Reģionālo dzīvnieku ģenētisko resursu koordinācijas centru, ievērojot starp pusēm panākto vienošanos par saprašanās memoranda tekstu, kas ir Latvijas interesēm atbilstošs *(saprašanās memoranda teksts angļu valodā – 1. pielikums, saprašanās memoranda tulkojums latviešu valodā – 2. pielikums)*.

Zemkopības ministrs K. Gerhards